TAPAC โชว์ยอดขายร้านเครื่องสำอาง “Hej” สาขาสีลมยอดขายพุ่ง มั่นใจดันผลงานปี 62 โตแกร่ง!
TAPAC โชว์ยอดขายร้านเครื่องสำอาง “Hej Street Beauty" พุ่งกระฉูด มั่นใจดันผลงานปี 62 โตแกร่ง!
13 พ.ค. 2562

นางสาวจารุวัลย์ วงศ์เจษฏาสกุล ประธานเจ้าหน้าที่บริหารบริษัท C4 Global บริษัทในกลุ่มบริษัท ทาพาโก้ จำกัด (มหาชน) หรือ TAPAC เปิดเผยว่า เมื่อวันที่ 5 เม.ย.ที่ผ่านมา ในโอกาสครบรอบ 1 ปี ร้าน Hej Street Beauty สาขาสีลม ซึ่งเป็นร้านขายเครื่องสำอางแบรนด์คนไทย ที่รวมเครื่องสำอางมัลติแบรนด์ทั้งไทยและต่างประเทศ ตั้งแต่แบรนด์จากเอเชียไปจนถึงอเมริกาและยุโรปรวมไว้ในร้านเดียวกัน ภายใต้คอนเซ็ปต์ ในการนำเอาความเป็นสตรีทไลฟ์สไตล์ที่ทุกคนเข้าถึงได้ง่าย ซึ่งได้รับการตอบรับจากลูกค้ากลุ่มวัยรุ่น คนทำงาน หรือชาวต่างชาติที่เข้ามาเที่ยวในประเทศไทยเป็นอย่างมาก
โดยมีลูกค้ารอเข้าคิวซื้อสินค้าตั้งแต่ตี 1 เนื่องจากมีการจัดเตรียมโปรโมชั่นพิเศษไว้สำหรับลูกค้า อีกทั้งลูกค้าส่วนใหญ่ที่เคยซื้อสินค้าจากร้าน มีความประทับใจคุณภาพสินค้า มีการแนะนำปากต่อปาก และกลับมาซื้อซ้ำ ทำให้ยอดขายสินค้าโตต่อเนื่อง
“เราเปิดสาขาสีลมมาได้เพียง 1 ปี ลูกค้าให้การตอบรับดีมาก ทุกคนประทับใจในคุณภาพสินค้า ที่มีคุณภาพเทียบชั้นสินค้าเคาน์เตอร์แบรนด์ แต่ราคาจับต้องได้สำหรับคนไทย และไม่เฉพาะคนไทยเท่านั้นที่ชื่นชอบ แต่กลุ่มลูกค้าชาวต่างชาติก็นิยมเช่นเดียวกัน มีการกลับมาซื้อซ้ำ หิ้วกลับต่างประเทศอีกด้วย” นางสาวจารุวัลย์ กล่าว
ทั้งนี้ ส่งผลให้ Hej Street Beauty เตรียมเปิดสาขาแห่งที่ 6 ในจังหวัดภูเก็ต ภายใน 1-2 เดือนนี้ โดยอยู่ระหว่างหาทำเลที่มีศักยภาพ เพื่อจับกลุ่มลูกค้าทัวร์ต่างชาติ ตามสถานที่ท่องเที่ยว หลังจากที่ ในวันที่ 2 เมษายน ที่ผ่านมา เปิดสาขาที่ 5 ในห้างสรรพสินค้าเซ็นทรัล สุราษฎร์ธานี
“เรามองว่าโมเดลของเราเดินมาถูกทาง สินค้าที่วางจำหน่ายมีคุณภาพ และหลากหลายยี่ห้อ ให้ลูกค้าได้ทดลองใช้ อีกทั้งเรามีแบรนด์ SECRETJ ซึ่งเป็นแบรนด์ของตัวเอง ที่ได้รับการตอบรับจากลูกค้าดีมาก ถือเป็นจุดขายที่สำคัญ และต่างจากร้านขายสินค้าเครื่องสำอางทั่วไป ซึ่ง Hej Street Beauty เตรียมรุกขยายสาขาทั่วภูมิภาคของไทย และตั้งเป้าเป็นจุดหมายแห่งความงามแห่งใหม่สำหรับสาวบิวตี้เลิฟเวอร์ตัวจริง” นางสาวจารุวัลย์ กล่าว
นางสาวจารุวัลย์ กล่าวอีกว่า มั่นใจว่ากลุ่มธุรกิจเกี่ยวกับความงาม ในส่วนของ Hej Street Beauty จะช่วยผลักดันรายได้ และกำไรของกลุ่มบริษัทฯ เติบโตอย่างมีนัยสำคัญในอนาคต และสร้างผลตอบแทนที่ดีให้กับผู้ถือหุ้น